|  |  |
| --- | --- |
| Številka: | 024-5/2022-3340-29 |
| Datum: | 18. 06. 2024 |

**Zadeva: Zapisnik 11. seje Delovne skupine za trajni dialog z nevladnimi organizacijami v kulturi**

**Pričetek seje:** 18. 6. 2024, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Mihael Kelemina, MK
2. Tjaša Pureber, MK
3. Mija Aleš
4. Inga Remeta
5. Uroš Veber

**Ostali prisotni:**

1. Alekzander I. Blatnik, MK

**Opravičeno odsotni:**

1. Petra Hazabent
2. Ines Kezman
3. Dr. Tomaž Simetinger
4. Sonja Kralj, MK

**Dnevni red:**

1. Potrditev zapisnika 10. seje dialoške skupine;
2. Razprava o predlogu Uredbe o spremembah in dopolnitvah Uredbe o samozaposlenih v kulturi;
3. Razno.

**Uroš Veber je ugotovil, da seja ni sklepčna**.

Prisotni člani skupine so se kljub temu odločili, da izvedejo sejo, vendar brez sklepov.

1. **Potrditev zapisnika 10. seje Delovne skupine za trajni dialog z nevladnimi organizacijami v kulturi.**

Člani bodo o zapisniku glasovali na naslednji seji.

1. **Razprava o predlogu Uredbe o spremembah in dopolnitvah Uredbe o samozaposlenih v kulturi**

Tjaša Pureber je povedala, da je ministrstvo pri pripravi sodelovalo s širokim naborom deležnikov, tudi s stanovskimi društvi. Prav tako je delovno skupino prosila, da tudi sami čim bolj natančne predloge podajo pisno v sklopu javne razprave. Povedala je, da je ključna sprememba v Uredbi uvedba karierne dinamike. Uvedeni bodo štirje karierni razredi: vstopni karierni razred "Samozaposlen v kulturi IV" je namenjen tistim, ki začenjajo delo v kulturi, najvišji pa bo razred "Samozaposlen v kulturi I", ki bo namenjen posameznikom na vrhu kariere. Razreda "Samozaposlen v kulturi III" in "II" sta namenjena tistim, ki so prešli iz začetnega v kontinuirano delo v kulturi. Vstop v II. in I. razred bo pogojen tudi z delovnimi izkušnjami, in sicer 20 let za vstop v II. in 30 let za vstop v I. razred. Pojasnila je, da bodo samozaposleni, ki imajo trenutno status samozaposlenega v kulturi, ob spremembi sistema uvrščeni v III. razred. V višji status se bodo lahko vpisali, ko bodo ponovno zaprosili za status. Dodala je, da bo administrativno breme spremembe sistema prevzelo Ministrstvo za kulturo. Povedala je, da je predlog spremenjene uredbe prvi večji poseg v kriterije obsega in kakovosti v zadnjem desetletju ter na novo določa merila za pridobitev statusa samozaposlenih in pravico do plačila prispevkov za socialno varnost iz državnega proračuna. Povedala je, da bo Uredba omejila vpis na največ štiri poklice hkrati. V Uredbi bo najvišje število vseh možnih točk, torej seštevek kriterija obsega in kriterijev kakovosti, 100. Skupni prag za pridobitev pravice do plačila prispevkov za socialno varnost je seštevek kriterijev kakovosti in kriterija obsega ter se razlikuje po razredih in glede na karierno pot posameznika, saj se ta odloči, pri katerem kriteriju bi rad pridobil točke. Povedala je, da se v Uredbi uvaja osem novih poklicev, več kot dvajset pa jih je bilo spremenjeno na poklicni ali področni ravni. Povedala je tudi, da se bosta za starše, ki se vračajo s starševskega dopusta, status in obdobje presoje podaljšala za toliko mesecev, kolikor je trajal njihov dopust. Enako velja tudi za primere nege družinskih članov in bolezni. Dodala je, da je bil posodobljen tudi seznam nagrad, ki se lahko odštejejo pri odštevanju od cenzusa.

Uroš Veber meni, da bi se moralo pri intermediji točkovati tudi vodenja izobraževanj; pojasnil je, da je na področju prisotno veliko podpornih poklicev, ki bi tako lahko dobili točke.

Inga Remeta je vprašala, kako se bodo lahko v višje razrede uvrščali podporni poklici. Poudarila je, da so ti pogosto prikrajšani za nagrade, ki se prav tako točkujejo.

Tjaša Pureber je odgovorila, da bodo tudi ti lahko napredovali v višje razrede. Povedala je tudi, da je MK zmanjšalo število točk, ki jih lahko posameznik pridobi z nagradami, kar pomeni, da lahko svoje uspehe prikaže tudi z drugimi dokazili.

Inga Remeta je predlagala, da se pri nagradah šteje tudi, če je umetnik sodeloval pri oblikovanju nagrajenega dela, ki je bilo kolektivno dodeljeno.

Uroš Veber je predlagal, da se v obseg vključi tudi mednarodno udejstvovanje ter vprašal, kakšne so projekcije nadaljnjih načrtov za razrede Samozaposleni v kulturi I in II.

Tjaša Pureber je odgovorila, da so predvideni višji prispevki in drsni cenzus. Cilj je, da se cenzus po razredih dviguje. Prav tako je predvidena drsnost na način, da če posameznik prekorači cenzus, se prispevki doplačujejo le procentualno (toliko, kolikor je prekoračil predviden znesek).

1. **Razno**

Uroš Veber je Tjašo Pureber prosil, da skupino seznani s situaciji glede ZUJIK.

Tjaša Pureber je odgovorila, da do spremembe ZUJIK ne bo prišlo poleti, saj je prišlo do dodatnih usklajevanj na ravni ministrstev in da bo javna razprava predvidoma potekala jeseni.

Seja se je zaključila ob 11:04

**Zapisal:**

Alekzander I. Blatnik, študent

**Podpis:**

Uroš Veber,

predsednik Delovne skupine za trajni dialog z nevladnimi organizacijami v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine